***RoboCop*** er en amerikansk science fiction-, action- og fremtidsfilm fra 1987 regissert av Paul Verhoeven. Hovedrollen spilles av Peter Weller, mens andre sentrale roller spilles av Nancy Allen, Dan O'Herlihy, Kurtwood Smith, Miguel Ferrer og Ronny Cox. 

*RoboCop* ble godt mottatt av anmelderne. Den vant en spesial-Oscar for klipp av lydeffekter og fem Saturn Awards, blant annet for beste science fiction-film og beste regi.

Filmen fikk to oppfølgere, en TV-serie og en miniserie. I 2014 kom en nyinnspilling.

Handling
--------

Filmen utspilles seg i fremtidens Detroit, en by med ekstrem kriminalitet. Politiet er ikke lenger styrt av staten, men av det private selskapet Omni Consumer Products. For å få bukt med kriminaliteten lanserer de RoboCop – en robot som er i stand til å operere som en politimann, og som i tillegg er udødelig. Det få vet er at RoboCop er skrudd sammen med restene av en sønderskutt politimann. Men menneskerestene i RoboCop utvikler ikke bare mekanisk intelligens og minne, men også selvstendige vurderinger. Han kommer dermed opp i humane anfektelser under jakten på de psykotiske forbrytere og vender seg også mot deres bakmenn.

Om filmen
---------

Mottakelse
*RoboCop* ble jevnt over godt mottatt av anmelderne, noe som gjenspeiles i at den har fått 88 % på Rotten Tomatoes og 67 % på Metacritic. Den amerikanske filmanmelderen Roger Ebert gav den tre av fire stjerner.

Den fikk terningkast tre av *VGs* anmelder. *Dagbladets* anmelder gav den terningkast fire og skrev: «*En science-fiction spekket med samfunnssatire, ikke så dum*».

Det norske filmsiden CINERAMA vurderte Blu-ray-utgivelsen i 2008 og gav den terningkast tre. Anmelderen skrev følgende: «*Robocop er en underholdende action-film, full av blodsprut og vold, men som i dag ikke holder helt mål etter dagens standard. Men det var et morsomt gjensyn med den gamle klassikeren, og det i high def. Det jeg vil legge til er at jeg synes filmen nå ser veldig gammel ut. Jeg husker godt da den kom, og hvor mye som var sensurert vekk på den norske VHS-versjonen på 80-tallet. Og selv om mye var sensurert, syntes vi alle at den likevel var blant de mest voldelige actionfilmene man kunne se*».

Publikum
Den innbrakte over 53 millioner dollar i USA. Den havnet dermed på en 16.-plass over de mest innbringende filmene i USA i 1987. Produksjonsbudsjettet var på 13 millioner dollar.

Filmsensuren
På grunn dens grafiske voldsskildringer fikk filmen problemer med sensuren i flere land. Den ble enten kraftig klippet eller forbudt. Den fikk opprinnelig en X-rating i USA, men etter at regissøren tonet ned noe av volden fikk den en R-rating. I Norge måtte den klippes ytterligere for å bli godkjent.

Rollebesetning
--------------

|  |  |
| --- | --- |
| * Peter Weller ... Police Officer Alex Murphy / RoboCop
* Nancy Allen ... Officer Anne Lewis
* Ronny Cox ... OCP Vice President Richard "Dick" Jones
* Kurtwood Smith ... Clarence Boddicker
* Miguel Ferrer ... OCP Executive Robert "Bob" Morton
* Dan O'Herlihy ... The Old Man
* Paul McCrane ... Emil Antonowsky
* Ray Wise ... Leon Nash
* Jesse D. Goins ... Joe Cox
* Calvin Jung ... Steve Minh
* Robert DoQui ... Sergeant Warren Reed
 | * Felton Perry ... OCP Executive Donald Johnson
* Del Zamora ... Kaplan
* Rick Lieberman ... Walker
* Lee de Broux ... Sal
* Mark Carlton ... Ron Miller
* Edward Edwards ... Manson
* Michael Gregory ... Lt. Hedgecock
* Freddie Hice ... Bobby
* Neil Summers ... Dougy
* Kevin Page ... Mr. Kinney
 |

Priser
------

* En spesial-Oscar (Special Achievement Academy Award)
* Fem Saturn Awards (beste sci-fi film, beste regi, make-up, spesial-effekter og manus)
* To priser ved Avoriaz Fantastic Film Festival (effekter og regi)
* En pris ved BMI Film & TV Awards (musikk)
* En pris ved Kinema Junpo Awards (beste fremmedspråklige film)
* En pris ved Sitges - Catalonian International Film Festival (regi)

Den ble nominert til ytterligere 11 filmpriser.

Oppfølgere og andre biprodukter
-------------------------------

*RoboCop* fikk to filmoppfølgere: *RoboCop 2* (1990) og *RoboCop 3* (1993). I tillegg kom TV-serien *RoboCop: The Series* i 1994 og miniserien *RoboCop: Prime Directives* i 2000. Det kom også to animerte TV-serier: *RoboCop: The Animated Series* i 1988, og *RoboCop: Alpha Commando* i 1998-99.

I tillegg til alt dette ble det i perioden 1988-2003 lansert fem videospill, blant annet ett som heter *RoboCop versus The Terminator*. Det ble også produsert fem ulike tegneserier. En temapark ble også laget som et resultat av filmen.

Referanser
----------

1. ↑  Rotten Tometoes - RoboCop (9.8.2010)
2. 1 2  IMDb awards
3. ↑  IMDb movieconnections
4. ↑  «RoboCop (certified fresh)». *Rotten Tomatoes* **(engelsk)**. Besøkt 25. april 2017.
5. ↑  «RoboCop». *Metacritic*. Besøkt 25. april 2017.
6. ↑  «Ebert, Roger - RoboCop (17.7.1987)». Arkivert fra originalen 12. juni 2010. Besøkt 9. august 2010.
7. ↑  VG - Robot som politimann (25.3.1988, s.39)
8. ↑  Dagbladet - film (25.1.2002) Arkivert 26. april 2017 hos Wayback Machine.
9. ↑  «CINERAMA – RoboCop (14.02.08)». Arkivert fra originalen 28. april 2014. Besøkt 9. august 2010.
10. 1 2 3  BoxofficeMojo - RoboCop
11. ↑  IMDb RoboCop
12. ↑  Dokumentar på Youtube
13. ↑  Aftenposten Morgen - 04.03.1988 - Side: 6 «Paul Verhoeven har i USA konstruert "Robocop" som norsk filmkontroll stadig vingeklipper»

Eksterne lenker
---------------

* (en) *RoboCop* på Internet Movie Database Rediger på Wikidata

* (no) *RoboCop* hos Filmfront Rediger på Wikidata

* (no) *RoboCop* på NRK TV Rediger på Wikidata

* (sv) *RoboCop* i Svensk Filmdatabas Rediger på Wikidata

* (da) *RoboCop* i Danmark Nationale Filminstitut Rediger på Wikidata

* (en) *RoboCop* på AllMovie Rediger på Wikidata

* (fr) *RoboCop* på Allociné Rediger på Wikidata

* (nl) *RoboCop* på MovieMeter Rediger på Wikidata

* (en) *RoboCop* på Turner Classic Movies Rediger på Wikidata

* (en) *RoboCop* på American Film Institute Rediger på Wikidata
* *RoboCop* Archive

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** BNF **·** BNF (data) **·** SUDOC
 |